text: Antallet af narkodødsfald er steget
  08 februar 2011 kl. 19.18
  276 narkomaner mistede i 2009 livet på grund af deres narkomisbrug og den hårde livsførelse, der følger med, viser politiets nye statistik over narko-dødsfald.
  Det er 38 flere end i 2008 og 17 flere end det gennemsnitlige antal narkodødsfald set over en tiårs periode.
  52 af narkomanerne nåede ikke at fejre deres 29 års fødselsdag, mens tre var mellem 14 og 18 år.
  I Syd- og Sønderjylland døde 31 narkomaner af stofmisbrug.
  Den politikreds, hvor flest narkomaner bukker under for deres misbrug, er Københavns. I alt 62 misbrugere døde i hovedstadsområdet i 2009 ? en stigning på 25 i forhold til 2008.
  Statistikken viser også, at flest mænd er døde på grund af deres stofmisbrug. I 2009 døde 217 mænd og 59 kvinder.
  